---
# System prepended metadata

title: "COVID-1984 \U0001D307 Bemutatkozó"
tags: [' COVID84', ' Dr. Kovács', ' KOVID', ' COVID-1984', ' KOVIDOL', ' DrKovacs', CVD84, ' könyv', ' COVID']

---

---
title: COVID-1984 𝌇 Bemutatkozó
description: Zuhan a *COVID--1984* járat, ám a *fekete doboz* rögzítette az eseményeket. Megfejtettük a tartalmát, hogy megelőzzük a katasztrófát. Kezünkben a lehetőség, hogy átszállhassunk egy másik gépre, amit mi irányítunk.
image: https://kovidol.hu/img/DrKovacsCVD84.jpg
tags: CVD84, COVID84, COVID-1984, COVID, KOVID, KOVIDOL, könyv, DrKovacs, Dr. Kovács
GA: UA-29166711-3
disqus: kovidol
lang: hu-hu
---


![](https://wtf.roflcopter.fr/pics/LvxbFcOu/zJ9uoycD)
<sub>*„ÖKO-LÉTFORMÁK”* – szupervályog *Búbosház* kiállítás és *Angyalhegy* ökoutópia könyvbemutató, Esztergom, 2018.
 – Fényképezte: *Fekete "Zolimacska"*</sub>

# Bemutatkozó

> *„Az élet attól izgalmas, ha új dolgokat teremtünk. Ha folyton a biztonság után kutatunk, az elsorvasztja életerőnket.”*
[name=Andrew Matthews: Élj vidáman]

1993-ban végeztem a *Semmelweis Orvostudományi Egyetem Általános Orvosi Kar*án, majd 1997-ben pszichiátria szakvizsgát tettem. Az *Országos Pszichiátriai és Neurológiai Intézet*ben végzett két éves pszichiátriai kórházi munka után a *Semmelweis Egyetem Magatartástudományi Intézet*ében dolgoztam, mint klinikus, kutató, oktató és tréner. 2003-ban tudományos doktori (PhD) fokozatot szereztem klinikai orvostudományokból. Kutatási területeim a pszichoneuroimmunológia[^PNI], az allergiás betegségek pszichés vonatkozásai, depressziós és szorongásos zavarok, viselkedéstudomány, kognitív-viselkedésterápia és relaxációs technikák, időskorúak mentális egészsége, életminőség-kutatás. Vezető helyettese voltam annak a munkacsoportnak, amely a *Williams Életkészségek* – egészségvédő, betegségmegelőző, stresszkezelő, kommunikációs, kapcsolati és személyiségfejlesztő – tréning hazai adaptációját végezte, és jómagam is több száz résztvevőnek tartottam csoportokat. Részt vettem az intézetünk által szervezett – *Hungarostudy* – utánkövetéses országos reprezentatív egészség- és életminőség-felmérésekben, illetve társszerkesztője és több fejezet szerzője voltam az eredményeket feldolgozó monográfiának. Kutatási munkámat segítette, hogy a prágai *Károly Egyetemen* elvégeztem egy neves nemzetközi előadók által vezetett egészségügyi informatikai, statisztikai és epidemiológiai kurzust. Az orvosegyetemen orvosi pszichológiát és kommunikációt oktattam a hallgatóknak magyar és angol nyelven. Számos tudományos és ismeretterjesztő publikációt, előadást, közszereplést és rendezvényszervezést tudok a hátam mögött a fenti témákban, illetve több hazai és nemzetközi szakmai társaságnak és egészségvédő programnak voltam a vezetője vagy vezetőségi tagja.

2010-ben úgy döntöttem, hogy más területeken is szeretném kipróbálni magam, és meg sem álltam a kaliforniai sivatagig, ahol a [*Cal-Earth Intézetben*](https://www.calearth.org/) *szupervályog-építő* tanonc, majd oktató lettem. 2011-ben a párommal és az öcsémmel megalapítottuk a [*Szupervályog & Permakultúra Műhelyt*](http://www.szupervalyog.com/). Jelenleg szabadúszóként tevékenykedem a (környezet)tudatos életmód és a permakultúra, ezen belül is elsősorban az organikus, gyógyító építészet területén. Menet közben okj-s aranykalászos gazda- és kőműves szakmát is szereztem.

A kapocs életutam állomásai között az írás és a tanulás-tanítás, az ÉP-ítés, azaz a törekvés a test-lélek-szellem EGÉSZ-ségére, a föld és a Föld gyógyítására. A (környezet)tudatos, *„off grid”*[^offgrid] életmód és a [*permakultúra*](http://permakultura.szupervalyog.com/permakultura) elhivatottja vagyok, amely nemcsak ettől a beteg(ítő) rendszertől való függetlenedést és a természet közeli, élhető otthont jelenti a számomra, de a szellem szabadságát is.

[^offgrid]: hálózaton kívül, és a gáz-, víz-, elektromos és távközlési hálózatoktól  független életmódot takarja – [*lexiq.hu*](https://lexiq.hu/off-the-grid)

Hobbijaim és egyben a munkám része is az írás, olvasás és a zene, és mindenféle kézműves dolog: [bútorfestés, „mozaikolás”, kertészkedés](http://www.szupervalyog.com/celok-eredmenyek). Az írás végigkíséri az életemet: iskolai bulikra írt szösszenetekkel, naplóírással indult, majd évekig a szakcikkekre és ismereterjesztő írásokra és könyvekre korlátozódott, de mindig is hívott a próza: így született első *„Kacskaringók”* blogregényem[^Konyv] és az *„Angyalhegy ökoutópia”* regénysorozat[^Konyv], illetve készülő sci-fi novelláskötetem, amelyek befejezését sajnos félre kellett tennem a COVID-ügy miatt. Szakkönyveimet, szárnyait bontogató szépirodalmi munkásságomat, illetve *„szupervályogos”* könyveimet az angyalhegy.szupervalyog.com/konyveim oldalon mutatom be.

[^Konyv]: [Szak- és szépirodalmi könyveim: `angyalhegy.szupervalyog.com`](http://angyalhegy.szupervalyog.com/konyveim)

Részletes szakmai önéletrajzom és publikációs listám, illetve az általam tartott tréningek bemutatása a „régi”, szakmai – [*valtozasok.net*](http://www.valtozasok.net/magamrol) – honlapomon található.

A koronavírus könyv szempontjából releváns publikációim (a teljesség igénye nélkül):
- Kovács M. *Pszichoneuroimmunológia.* In: Füredi J, Németh A, Tariska P, szerk. *A pszichiátria magyar kézikönyve.* Medicina, 2001. (könyvfejezet)
- Kovács M. *Az allergiás betegségek pszichiátriai vonatkozásai.* In: Petrányi Gy, szerk. *Klinikai immunológia.* Medicina, 2000. (könyvfejezet)
- Kovács M, Stauder A. Szedmák S. *Severity of allergic complaints: the importance of depressed mood.* J Psychosom Res; 2003; 54:549-557.
- Goodwin RD, Castro M, Kovacs M. *Major depression and allergy: does neuroticism explain the relationship?* Psychosom Med 2006; 68:94-98.
- Stauder A, Kovács M. *Anxiety symptoms in allergic patients: identification and risk factors.* Psychosom Med 2003; 65:816-823.
- Kopp M, Kovács ME, szerk. *A magyar népesség életminősége az ezredfordulón*, Semmelweis Kiadó, 2006. (monográfia társszerkesztő és társszerző)
- Kovács M, szerk. *Időskori depresszió és szorongás.* Springer, 2003. (szerkesztő és társszerző)
- Kovács ME. *Quality of Life and Health of Ageing Women in Hungary: Characteristics and Bio-Psycho-Social Background Factors.* In Backes GM, Lasch V, Reimann K (eds): Gender, Health and Ageing. European Perspectives on Life Course…, VS Verlag für Sozialwissenschaften, 2006. (könyvfejezet)
- Stauder A, Konkoly Thege B, Kovács ME, Balog P, Williams VP, Williams RB. *World wide stress: Different problems, similar solutions? Cultural adaptation and evaluation of a standardized stress management program in Hungary.* Int J Behav Med. 2010;17(1):25-32.
- Stone R. *Hungarian Science on the Chopping Block* (Interview). Science 2004;3 03:942.

[^PNI]: Viselkedési, agyi és immun-gyulladásos folyamatok közötti kölcsönhatások interdiszciplináris tudományterülete.[<sup><i class="fa fa-wikipedia-w fa-fw"></i></sup>](https://hu.wikipedia.org/wiki/Pszichoneuroimmunol%C3%B3gia)